สลากเดินหน้าหวยออนไลน์
ทำประชาพิจารณ์ ‘หวยออนไลน์’ รอบสุดท้าย ต้นปี’64 ถ้าประชาชนหนุน พร้อมเสนอ ครม.เดินหน้าทันที
28 ก.ย. 2563

นายพชร อนันตศิลป์ อธิบดีกรมสรรพสามิต ในฐานะประธานกรรมการสลากกินแบ่งรัฐบาล เปิดเผยว่า ในเดือน ม.ค.2564 สำนักงานสลากฯ จะปูพรมประชาพิจารณ์ เปิดรับฟังความคิดเห็นประชาชน และผู้มีส่วนเกี่ยวข้องทั่วประเทศ เกี่ยวกับการออกผลิตภัณฑ์ใหม่ จำหน่ายแบบออนไลน์ ว่า ภาคสังคมส่วนใหญ่ มีความต้องการให้สำนักงาน ออกหวยออนไลน์ หรือไม่ ถ้าไม่ทำก็ยุติ แต่ถ้าทำ จะทำแบบไหน รูปแบบจะเป็นอย่างไร เพื่อให้ได้ข้อยุติในเรื่องนี้ หลังจากที่ผ่านมา ยังไม่มีความชัดเจนว่าจะเดินหน้าต่อไปอย่างไร
ทั้งนี้ สำนักงานฯ ได้ว่าจ้างสถาบันการศึกษาชื่อดังแห่งหนึ่ง โดยให้เสนอรายละเอียด (ทีโออาร์) การเปิดรับฟังความคิดเห็นมาให้คณะกรรมการพิจารณา ซึ่งผ่านมติการว่าจ้างเสร็จสิ้นแล้ว โดยสาเหตุที่สำนักงานสลากฯ ต้องดำเนินการให้เสร็จ เพราะมีตัวชี้วัดจากสำนักงานคณะกรรมการนโยบายรัฐวิสาหกิจ (สคร.) กำหนดแนวทางมาให้ สำนักงานสลากฯ ต้องหาข้อสรุปเกี่ยวกับหวยออนไลน์ให้แล้วเสร็จภายในปีงบประมาณ 2564
นายพชร กล่าวว่า แนวทางเปิดรับฟังความเห็น จะเป็นแบบทางการรอบเดียว เพื่อให้ประชาชนเสนอแนวแนวทางมาอย่างเต็มที่ โดยจะรวมรูปแบบการเล่น 5-6 เกม เช่น หวยแบบตัวเลข 6 ตัว แบบตัวเลข 2-3 ตัว แบบลอตโต แบบกีฬา และแบบรูปภาพ หรือ สลาก 12 นักษัตร และยืนยันว่าการออกหวยออนไลน์จะไม่กระทบหวยแบบลอตเตอรี่ หรือ แบบใบเดิม จะยังมีขายปกติ
ทั้งนี้ ถ้าประชาชนเห็นด้วยที่จะมีหวยออนไลน์ ก็จะเดินหน้าต่อทันที เริ่มจากพิจารณาข้อกฎหมายของสำนักงานสลากฯ แม้ว่าจะเปิดให้ทำผลิตภัณฑ์แบบใหม่ได้ ก็ต้องดูให้รอบด้านที่สุด ควบคู่ไปกับผลการเปิดรับฟังความคิดเห็น ถ้าได้ผลออกมาอย่างไร ก็เตรียมทำเรื่องเสนอกระทรวงการคลัง เพื่อเสนอเข้าคณะรัฐมนตรี (ครม.) และทำร่างกฎกระทรวงออกหวยออนไลน์ต่อไป
สำหรับแนวทางการแก้ปัญหาสลากกินแบ่งรัฐบาล เกินราคาในขณะนี้ ที่ประชุมสำนักงานสลากฯ ล่าสุด ได้เห็นชอบให้ปรับวิธีการพิมพ์หวย เป็นแบบคละเลขในระบบ 2-2-1 ทั้ง 100 ล้านฉบับ ตั้งแต่งวดวันที่ 16 ธ.ค.2563 โดยจะสามารถรวมชุดสูงสุดได้ 2 ใบ ซึ่งยอมรับว่า หวยชุดจำเป็นต้องมีไว้สำหรับในเชิงการตลาด เพราะตอนนี้ถ้าแผงไหนไม่มีหวยชุด แผงนั้นก็จะไม่ได้รับความสนใจ